PROJEKTS

LATVIJAS REPUBLIKAS MINISTRU KABINETS

|  |  |
| --- | --- |
| 2016.gada  Rīgā | Noteikumi Nr. \_\_\_\_ (prot. Nr. \_\_\_ § \_\_ ) |

*Izdoti saskaņā ar Ūdenssaimniecības pakalpojumu likuma  
4.panta 6.punktu*

**Noteikumi par decentralizēto kanalizācijas sistēmu apsaimniekošanu un reģistrēšanu**

**I. Vispārīgie jautājumi**

1. Noteikumi nosaka prasības notekūdeņu apsaimniekošanai nekustamā īpašuma īpašnieka (dzīvokļu īpašumu mājā – visu dzīvokļu īpašnieki) īpašumā vai nekustamā īpašuma valdītāja valdījumā esošajās notekūdeņu kanalizācijas sistēmās un ar tām saistītajos kanalizācijas tīklos, kuri nav pievienoti pie sabiedrisko ūdenssaimniecības pakalpojumu sniedzēja centralizētās kanalizācijas sistēmas (**turpmāk – decentralizētas kanalizācijas sistēmas**) un šādu sistēmu reģistrācijas kārtību.

2. Noteikumi attiecas uz decentralizētajām kanalizācijas sistēmām, kurās notekūdeņu attīrīšanai vai savākšanai izmanto:

2.1. rūpnieciski izgatavotas notekūdeņu attīrīšanas iekārtas, tai skaitā rūpnieciski ražotus septiķus, kuru kopējā jauda ir:

2.1.1. mazāka par 5 m3/diennaktī;

2.1.2. no 5 līdz 20 m3/diennaktī.

2.2. individuāli izgatavotas notekūdeņu attīrīšanas iekārtas - septiķus, kas nodrošina notekūdeņu daļēju attīrīšanu;

2.3. notekūdeņu krājtvertnes (jebkurš rezervuārs, nosēdaka vai izsmeļamā bedre, pārvietojamā tualete), kurās uzkrājās neattīrīti notekūdeņi.

3. Noteikumi neattiecas uz sausajām tualetēm.

**II. Prasības decentralizētās kanalizācijas sistēmas apsaimniekošanai**

4. Decentralizētās kanalizācijas sistēmas īpašnieks vai valdītājs (**turpmāk – decentralizētās sistēmas apsaimniekotājs**) atbild par decentralizētās kanalizācijas sistēmas ekspluatāciju atbilstoši būvniecības, vides aizsardzības un šo noteikumu prasībām un par saviem līdzekļiem veic attiecīgās sistēmas apkopi un remontu, ņemot vērā, ka:

4.1. šo noteikumu 2.1. apakšpunktā minētās notekūdeņu attīrīšanas iekārtas ir apliecinātas ar ražotāja izdotiem sertifikātiem, un iekārtas ekspluatācija tiek veikta atbilstoši ražotāja tehniskajai dokumentācijai, lai nodrošinātu, ka iekārtā esošās dūņas ir aktīvas un nepastāv citi apstākļi, kas pasliktina notekūdeņu attīrīšanas kvalitāti un izplūstošo notekūdeņu sastāvu. Apsaimniekotājs nodrošina, ka šo noteikumu 2.1.apakšpunktā minēto notekūdeņu attīrīšanas iekārtu tehnisko apkopi vienu reizi gadā veic atbilstošs komersants un reizi gadā paziņojumu par decentralizēto kanalizācijas sistēmu apkopes veikšanu līdz pašvaldības noteiktajam termiņam iesniedz decentralizētās kanalizācijas sistēmas reģistra uzturētājam.

4.1.1. apsaimniekotājs šo noteikumu 2.1.2.apakšpunktā minētām notekūdeņu attīrīšanas iekārtām, kuras attīrītos notekūdeņus novada vidē, nodrošina notekūdeņu paraugu ņemšanu izplūdē vismaz vienu reizi gadā un to testēšanu akreditētā laboratorijā.

4.2. šo noteikumu 2.2.apakšpunktā minētā septiķa izmantošana ir pieļaujama tikai vienlaikus ar speciāli ierīkotu tam sekojošu infiltrācijas sistēmu (kopā ar filtrācijas laukiem, apakšzemes filtrējošām drenām, smilts-grants filtriem, filtrācijas grāvjiem vai filtrācijas akām u.c.), uzturot to ekspluatācijas kārtībā.

4.3. šo noteikumu 2.3.apakšpunktā minētā notekūdeņu krājtvertne ir hermētiska no visām pusēm, lai nepieļautu notekūdeņu noplūšanu, iztecēšanu vai iesūkšanos grunts slāņos, kā arī novērstu nepatīkamo smaku izplatīšanu vidē;

4.4. decentralizētās kanalizācijas sistēmas patvaļīga savienošana ar sabiedriskā ūdenssaimniecības pakalpojuma sniedzēja inženierkomunikāciju būvēm ir aizliegta.

5. Lai attiecīgā decentralizētā kanalizācijas sistēma neradītu draudus cilvēku veselībai un videi, šo noteikumu 2.2. un 2.3.apakšpunktā minēto decentralizēto sistēmu veidu apsaimniekotājs par saviem līdzekļiem nodrošina decentralizētajās kanalizācijas sistēmās savākto notekūdeņu vai nosēdumu regulāru nodošanu decentralizēto kanalizācijas pakalpojumu sniedzējam. Nodošanas regularitāti izvēlas, ņemot vērā ūdens patēriņu un iekārtas tilpumu, kā arī vietējās pašvaldības saistošajos noteikumos par decentralizēto kanalizācijas pakalpojumu sniegšanas un uzskaites kārtību noteikto izvešanas biežumu. Pašvaldība saistošajos noteikumos par decentralizēto kanalizācijas pakalpojumu sniegšanas un uzskaites kārtību šo noteikumu 2.2. un 2.3.apakšpunktā noteiktajām decentralizētajām kanalizācijas sistēmām nosaka minimālo notekūdeņu izvešanas biežumu, kas nevar būt retāks kā vienu reizi gadā.

6. Notekūdeņus no decentralizētajām kanalizācijas sistēmām pašvaldības administratīvajā teritorijā (**turpmāk – decentralizētie kanalizācijas pakalpojumi)** savāc vietējās pašvaldības domes izvēlētie decentralizēto kanalizācijas pakalpojumu sniedzēji. Vietējā pašvaldība saistošajos noteikumos par decentralizēto kanalizācijas pakalpojumu sniegšanu un uzskaiti nosaka kārtību, kādā tiek izvēlēti decentralizētie kanalizācijas pakalpojumu sniedzēji pašvaldības administratīvajā teritorijā.

7. Vietējā pašvaldība izvieto pašvaldības ēkā un pašvaldības tīmekļa vietnē publicē informāciju par izvēlētajiem decentralizēto kanalizācijas pakalpojumu sniedzējiem, norādot vismaz:

7.1. pakalpojuma sniedzēja vai individuālā komersanta nosaukumu;

7.2. pakalpojuma sniedzēja kontaktinformāciju;

7.3. sabiedrisko ūdenssaimniecības pakalpojumu sniedzēju vai notekūdeņu attīrīšanas iekārtu īpašnieku vai valdītāju, ar kuru decentralizētās kanalizācijas pakalpojuma sniedzējam ir noslēgts līgums par decentralizētajās kanalizācijas sistēmās savākto notekūdeņu pieņemšanu.

8. Saņemot decentralizētos kanalizācijas pakalpojumus decentralizētās sistēmas apsaimniekotājs, ievēro šo noteikumu 5.punktā minēto pašvaldības saistošo noteikumu prasības, kā arī:

8.1. lieto decentralizētos kanalizācijas pakalpojumus saskaņā ar savstarpēji noslēgto decentralizēto kanalizācijas pakalpojuma līgumu gadījumā, ja decentralizētos kanalizācijas pakalpojumus sniedz sabiedrisko ūdenssaimniecības pakalpojuma sniedzējs;

8.2. gadījumā, ja decentralizētos kanalizācijas pakalpojumus sniedz komersants, kas nav sabiedrisko ūdenssaimniecības pakalpojumu sniedzējs, pēc pakalpojumu saņemšanas pieprasa no viņa dokumentu (pavadzīmi-rēķinu), kurā uzrādīti dati par savākto notekūdeņu daudzumu, pakalpojuma sniegšanas datumu un pakalpojuma sniedzēja rekvizīti. Minēto pavadzīmi-rēķinu saglabā vismaz 2 (divus) gadus no dokumenta saņemšanas dienas;

8.3. nodrošina, ka decentralizēto kanalizācijas pakalpojuma sniedzējam nodoto notekūdeņu sastāvs atbilst prasībām, kas vietējās pašvaldības saistošajos noteikumos par centralizētās kanalizācijas sistēmas ekspluatāciju, lietošanu un aizsardzību noteiktas notekūdeņu sastāvam;

8.4. nodrošina decentralizēto kanalizācijas pakalpojuma sniedzēja specializētā transportlīdzekļa brīvu piekļūšanu decentralizētajai kanalizācijas sistēmai.

9. Maksa par decentralizēto kanalizācijas pakalpojumu tiek noteikta, vienojoties decentralizētās sistēmas apsaimniekotājam un decentralizēto kanalizācijas pakalpojumu sniedzējam.

**III. Decentralizēto kanalizācijas sistēmu reģistrācijas kārtība**

10. Lai nepieļautu neattīrītu notekūdeņu izplūdi vidē un nodrošinātu, ka decentralizētajās kanalizācijas sistēmās savāktie notekūdeņi vai nosēdumi regulāri tiek izvesti uz centralizētajām kanalizācijas sistēmām atbilstoši noteikumiem par piesārņojošo vielu emisiju ūdenī prasībām, vietējā pašvaldība:

10.1. organizē reģistra izveidi par pašvaldības administratīvajā teritorijā esošajām decentralizētajām kanalizācijas sistēmām (turpmāk – reģistrs) vai arī pilnvaro sabiedrisko ūdenssaimniecības pakalpojumu sniedzēju organizēt šāda reģistra izveidi. Reģistru veido elektroniskā vai papīra formā un tajā norāda vismaz:

10.1.1. decentralizētās kanalizācijas sistēmas atrašanās vietas adresi;

10.1.2. informāciju par decentralizētās kanalizācijas sistēmas apsaimniekotāju;

10.1.3. decentralizētās kanalizācijas sistēmas veidu atbilstoši šo noteikumu 2.punktam;

10.2. reizi gadā pieprasa no decentralizēto kanalizācijas pakalpojumu sniedzēja informāciju par notekūdeņu apjomu, kas no pakalpojumu sniedzēja apkalpotajām decentralizētajām kanalizācijas sistēmām izvests uz centralizēto kanalizācijas sistēmu un reizi gadā apkopo šo informāciju par visām reģistrā esošām decentralizētām kanalizācijas sistēmām tās administratīvajā teritorijā.

11. Vietējā pašvaldība publicē pašvaldības tīmekļa vietnē informāciju par decentralizēto kanalizācijas sistēmu reģistra izveidi, norādot:

11.1. datumu, līdz kuram decentralizētās sistēmas apsaimniekotājam ir jāpiereģistrē decentralizētā kanalizācijas sistēma pie decentralizētās kanalizācijas sistēmas reģistra uzturētāja;

11.2. šo noteikumu 2.punktam atbilstošus decentralizēto kanalizācijas sistēmu veidus, uz kuriem attiecas reģistrācija;

11.3. reģistrācijas iesnieguma formu;

11.4. adresi, kurā iesniegums ir iesniedzams.

11.5. datumu, līdz kuram decentralizētās sistēmas apsaimniekotājam ir jāiesniedz šo noteikumu 4.1.apakšpunktā minētais paziņojums.

12. Decentralizētās sistēmas apsaimniekotājs reģistra uzturētājam iesniedz:

12.1. iesniegumu par apsaimniekotāja īpašumā vai valdījumā esošo decentralizēto kanalizācijas sistēmu. Iesniegumu sagatavo atbilstoši pašvaldības tīmekļa vietnē pieejamajai iesnieguma formai un līdz pašvaldības noteiktajam datumam vai sešu mēnešu laikā pēc nekustamā īpašuma iegādes iesniedz personiski, nosūta pa pastu vai elektroniski, ja tas sagatavots saskaņā ar normatīvajiem aktiem par elektronisko dokumentu noformēšanu;

12.2. nekavējoties, bet ne vēlāk kā viena mēneša laikā pēc notikušajām izmaiņām – paziņojumu par izmaiņām iesniegumā norādītajā informācijā;

13. Uz šo noteikumu 2.1.2. apakšpunktā minētajām notekūdeņu attīrīšanas iekārtām, kurām ir izsniegts C kategorijas piesārņojošās darbības apliecinājums, neattiecas šo noteikumu 12.1. un 12.2. apakšpunktā noteiktās prasības.

**IV. Noslēguma jautājumi**

14. Pašvaldība vai tās pilnvarotais sabiedriskais pakalpojumu sniedzējs, ievērojot 10.1. apakšpunktā noteikto, organizē reģistra izveidi ne vēlāk kā līdz 2018.gada 1.martam.

15. Decentralizētas kanalizācijas sistēmas apsaimniekotājs nodrošina decentralizētās kanalizācijas sistēmas atbilstību šo noteikumu prasībām ne vēlāk kā līdz 2018. gada 1. janvārim.

Ministru prezidents M.Kučinskis

vides aizsardzības un

reģionālās attīstības ministrs K.Gerhards

Iesniedzējs:

vides aizsardzības un

reģionālās attīstības ministrs K.Gerhards

Vīza:

valsts sekretārs R.Muciņš

17.10.2016. 09:00

1132

Anda Ellere

Tālr: 67026589,

[anda.ellere@varam.gov.lv](mailto:anda.ellere@varam.gov.lv)